Fela jaaka Jakobe le Ragele, ba le bantsi gompieno ba ka kgona go supa gore motho o tshwanetse go iteka ka natla fa a batla gore Jehofa a mo segofatse. Gantsi mo nakong eo, ba a lela e bile ba kgobega marapo. Mmè mongwe wa Mokeresete e bong Elizabeth o gakologelwa kafa a neng a iteka ka natla ka gone gore a boe gape a nne teng ka metlha mo dipokanong tsa Bokeresete morago ga go se nne teng mo go tsone lobaka lo loleele. E ne e le kgwetlho tota go ya kwa Holong ya Bogosi e e leng gaufi le ene e re ka a ne a na le bana ba batlhano ba bannye ba basimane le monna yo e seng Mokeresete, mme a tshwanetse go tsaya loeto lwa dikilometara di le 30. “Ke ne ke tlhoka go iteka ka natla tota gore ke nne teng kwa dipokanong ka metlha, ka gonne ke ne ke itse gore di tla solegela nna le bomorwaake molemo. Go ne ga nthusa go bona gore go dira jalo go ne go le mosola.” Jehofa o ne a segofatsa maiteko a gagwe. Mo go ba le bararo ba barwa ba gagwe ba ba tlhagafetseng mo phuthegong ya Bokeresete, ba le babedi ba bone ba mo bodireding jwa nako e e tletseng. E re ka a itumelela kgatelopele ya bone ya semoya, o bolela jaana: “Ba godile go mpheta semoyeng.” Maiteko a gagwe a ile a segofadiwa fela thata!